《四月六日宿方东轩观方集有作》
明代·唐之淳

星离叹暌乖，簪盍欣会晤。幸兹灯烛光，获睹铿鍧句。

雄若河注海，纤若茧抽绪。静若禅士定，专若狞妇妒。

朱弦閟郊坛，画戟森武库。高将踪汉苏，近或企唐杜。

羁悰涤故烦，隽腹饱新饫。座有吴子贤，雅多延陵誉。

众乐方具列，善听别音度。愧余窘行役，聚鲜别乃遽。

坐席未及温，秣马已在驭。诗殊伐木吟，曲拟骊驹赋。

时夏宵苦长，天凉雨如絮。城更犹隐楼，庭鸡忽号树。

怅矣明发辞，馀音寄遐慕。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。